|  |
| --- |
| **МОНИТОРИНГИЙН ТАЙЛАН** |
| Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуулийн хэрэгжилтийн үйл явц: ХАСУМ /хувийн ашиг сонирхлын урьдчилсан мэдүүлэг/. |
|  |

|  |
| --- |
|  |

**АГУУЛГА**

**НЭГДҮГЭЭР ХЭСЭГ. МОНИТОРИНГИЙН ТАНИЛЦУУЛГА**

1. Мониторингийн хэрэгцээ, шаардлага, асуудал
2. Мониторингийн зорилго, зорилт
3. Мониторингийн аргачлал

**ХОЁРДУГААР ХЭСЭГ. МОНИТОРИНГИЙН ДҮН**

1. Хувийн ашиг сонирхлын урьдчилсан мэдүүлэг, гаргах этгээд
2. Хувийн ашиг сонирхлын урьдчилсан мэдүүлгийг хэрхэн гаргах вэ?
3. Хувийн ашиг сонирхлын урьдчилсан мэдүүлгийг хэрхэн хянан шалгадаг вэ?
4. Хувийн ашиг сонирхлын урьдчилсан мэдүүлгийг хянан шалгасны үр дүнг хэрхэн авч үзэх вэ?
5. Хувийн ашиг сонирхлын урьдчилсан мэдүүлэгтэй холбоотой өргөдөл, гомдлыг хэрхэн шийдвэрлэдэг вэ?
6. Мониторингийн дүгнэлт, зөвлөмж

**НЭГДҮГЭЭР ХЭСЭГ. МОНИТОРИНГИЙН ТАНИЛЦУУЛГА**

**1.Мониторингийн хэрэгцээ шаардлага, асуудал**

Авлигатай тэмцэх, урьдчилан сэргийлэх хамгийн гол арга бол ашиг сонирхлын зөрчлийг урьдчилан зохицуулах явдал юм. Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуулийн үзэл баримтлалаар ашиг сонирхлын зөрчлийг зохицуулах хамгийн үр дүнтэй аргыг урьдчилан сэргийлэх явдал гэж үздэг. Тиймээс хуульд тодорхойлсон сонирхлын зөрчлөөс урьдчилан сэргийлэх олон аргуудын хамгийн гол механизмын нэг нь төрийн албанд томилогдох гэж буй этгээдээс авах хувийн ашиг сонирхлын урьдчилсан мэдүүлэг юм. Энэ нь нэг талаас төрийн албаны ил тод, итгэл даах байдлыг нэмэгдүүлэх, нөгөө талаас тухайн этгээдийг ёс зүйн болон авлигын үйлдэл, албан тушаалын гэмт хэрэгт өртөхөөс сэргийлэх, түүнийг олон нийтийн хий хоосон хардлагаас хамгаалахад чиглэгддэг.

Хувийн ашиг сонирхлын урьдчилсан мэдүүлгийг Авлигатай тэмцэх газрын Хяналт шалгалт дүн шинжилгээний хэлтэс хүлээн авч, тус хэлтсийн 15 орчим орон тоотой Хяналт шалгалтын алба хянан шалгадаг байна. 2016 оны 06 дугаар сарын 30-нд болсон Улсын Их Хурлын ээлжит сонгуультай холбоотойгоор сүүлийн саруудад хувийн ашиг сонирхлын урьдчилсан мэдүүлэг гаргаж байгаа албан тушаалтнуудын тоо эрс нэмэгдсэн байна. Тухайлбал, Авлигатай тэмцэх газраас 2016 оны 08 дугаар сард 1498 хувийн ашиг сонирхлын урьдчилсан мэдүүлэг хүлээн авчээ.

Хувийн ашиг сонирхлын урьдчилсан мэдүүлэгтэй холбоотой хуулийн хэрэгжилтийн явцад гардаг түгээмэл зөрчлүүд нь хувийн ашиг сонирхлын урьдчилсан мэдүүлэг гаргуулж, холбогдох байгууллагаар хянуулахгүйгээр нийтийн албан тушаалтныг томилох, худал мэдүүлэх, бүрэн гүйцэд мэдүүлэхгүй байх, нэр дэвшигчийн хамаарал бүхий этгээд нь өөрийнх нь эрхлэх асуудлын хүрээнд шууд хамааралтай ажил үйлчилгээ эрхлэх зэрэг зөрчлүүд байна.

Ашиг сонирхлын зөрчлөөс урьдчилан сэргийлэхэд чиглэсэн энэ механизм хэрхэн хэрэгждэг, түүний үр нөлөө ямар байдаг, энэ чиглэлээр тулгамдсан ямар асуудлууд байгаа, хэрэгжүүлэхэд гарч буй хүндрэл бэрхшээл, ил тод байдлыг хэрхэн хангадаг зэргийг тодорхойлохоор энэхүү мониторингийг хэрэгжүүллээ.

**2.Мониторингийн зорилго, зорилтууд**

Энэхүү мониторингийн зорилго нь Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуулийн 23 дугаар зүйлийн /хувийн ашиг сонирхлын урьдчилсан мэдүүлэг гаргахтай холбоотой хэсэг/ хэрэгжилтэд мониторинг хийж, өнөөгийн нөхцөл байдлыг тодорхойлон цаашид авч хэрэгжүүлэх санал зөвлөмж боловсруулах явдал юм.

Төслийн зорилт, үйл ажиллагаа:

1. Мониторингийн асуудлаар урьдчилсан тойм үнэлгээ хийх, үүнд үндэслэн мониторингийн аргачлалыг боловсруулах
2. Мониторинг хийх аргачлалын дагуу удирдамж боловсруулан Авлигатай тэмцэх газарт хүргүүлэх
3. Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх хуулийн 23 дугаар зүйлийн хэрэгжилттэй холбоотой мэдээлэл цуглуулах/урьдчилсан мэдүүлэг гаргах үйл явц, холбоотой статистик мэдээлэл, түүнийг хянан шалгах үйл явц, ямар ажиллагаа хийгддэг, гарах шийдвэр, түүний үр нөлөө, тодорхой кейс цуглуулах, түүнийг шинжлэх, тохиолдож буй асуудал, бэрхшээл, тулгамдсан асуудал/
4. Мониторингийн хүрээнд цуглуулсан мэдээллээ эрэмбэлэх, нягтлах, харьцуулах зэргээр дүн шинжилгээ хийх, дүгнэлт зөвлөмж бүхий богино тайлан бэлтгэх /ойролцоогоор 10-15 нүүр/.

3.Мониторингийн аргачлал

Энэхүү мониторингийн судалгааг 2016 оны 10 дугаар сараас 2017 оны 04 дүгээр сар хүртэл хэрэгжүүлсэн. Мониторингийг анх төлөвлөхдөө анхдагч, үндсэн мэдээллийг Авлигатай тэмцэх газраас авахаар аргачлалаа боловсруулсан юм. Төслийн багаас Авлигатай тэмцэх газраас авсан мэдээлэлдээ үндэслэн Төрийн албаны зөвлөл болон тодорхой тохиолдлуудад тухайн кейсэд хамаарах байгууллага, албан тушаалтнуудтай холбогдож мэдээллийг нягтлах, зөрчлийн шинжилгээ хийх, эрх зүйн дүгнэлт гаргах байсан боловч энэ аргачлал маань мухардалд хүрсэн. Үүний шалтгаан нь Авлигатай тэмцэх газраас мониторингийн хүрээнд мэдээлэл гаргаж өгөх болон хамтран ажиллахаас татгалзсантай холбоотой байлаа.

Энэ удаагийн хувийн ашиг сонирхлын урьдчилсан мэдүүлэгтэй холбоотой хэрэгжүүлж буй мониторинг нь манай байгууллагын хувьд Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуулийн дагуу хийгдэж байгаа 3 дахь мониторинг бөгөөд өмнөх судалгааны явцад Авлигатай тэмцэх газар нь судалгааны гол үндсэн мэдээллийг гаргаж өгч байсан бөгөөд анхдагч мэдээлэл цуглуулах явцад ямар нэгэн бэрхшээл гарч байгаагүй юм.

Мониторингийг хэрэгжүүлэхээс эхлээд явц дунд Авлигатай тэмцэх газарт мэдээлэл авахаар хандсан албан бичиг, түүний хариуг доор хүснэгтээр харуулав.

*Захидал №1*

|  |  |
| --- | --- |
| Албан захидал | Нийгмийн Дэвшил Эмэгтэйчүүд Хөдөлгөөн, 2016-11-21, №78  Хүсэлт гаргах нь |
| Хэнд | Авлигатай тэмцэх газарт |
| Захидлын агуулга | ...мониторингийн хүрээнд Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуулийн 23 дугаар зүйлийн ХАСУМ-тай холбоотой мониторингийг хэрэгжүүлж байгаа бөгөөд дараах хүсэлтийг гаргаж байна.   * Хувийн ашиг сонирхлын урьдчилсан мэдүүлэгтэй холбоотой статистик мэдээ * ХАСУМ-тай холбоотой асуудлаар тус байгууллагын 5-8 ажилтантай жижиг фокус бүлгийн ярилцлага, ганцаарчилсан ярилцлага хийх боломж олгох * ХАСУМ-ыг хүлээн авахаас дүгнэлт гаргаж томилох байгууллага, албан тушаалтанд хүргүүлэх хүртэлх үйл явцтай танилцах боломжоор хангах * Мониторингийн үр дүн, дүгнэлт зөвлөмжийг танилцуулж, санал авах 8-10 хүнтэй бүлгийн ярилцлага зохион байгуулах боломжоор хангах. |
| Захидлын хариу | Авлигатай тэмцэх газар, 2016-11-30, №03/8692 |
| Захидлын хариу, гол агуулга | “Нийтийн албанд томилогдохоор нэр дэвшсэн этгээдийн хувийн ашиг сонирхлын урьдчилсан мэдүүлгийн талаарх статистик, тоо баримт болон ашиг сонирхлын зөрчилтэй холбоотой нийтлэл, ярилцлагууд ...цахим хуудсанд байршиж буй тул эндээс шаардлагатай мэдээллийг авна уу. Дээр дурьдсан ...мэдүүлэгтэй холбогдох хяналт шалгалтын чиг үүргийг тус газрын Хяналт шалгалт, дүн шинжилгээний хэлтэс хариуцан ажилладгийн хувьд холбогдох дүн шинжилгээг тогтмол хийж байгаа ба одоогоор тусгайлсан судалгаа, мониторинг хийлгэх хэрэгцээ, шаардлага байхгүй тул албан бичигт дурдсан хүсэлтийг хүлээн авах боломжгүй болохыг үүгээр мэдэгдэе” гэжээ. |
| Тайлбар дүгнэлт | Авлигатай тэмцэх газраас “өөрсдөө мониторинг хийдэг тул хөндлөнгийн мониторинг шаардлагагүй” гэжээ. Бидний хэрэгжүүлэх гэсэн мониторинг нь төрийн өөрийн нь хяналт шалгалт, хууль сахиулах, хэрэгжүүлэх үүрэг бүхий байгууллагуудын үйл ажиллагаатай хамааралгүй бөгөөд Авлигатай тэмцэх газрын гүйцэтгэдэг судалгаа шинжилгээ, мониторингоос тусдаа иргэний нийгмийн байгууллагын өөрийн бие даасан үйл ажиллагаа, ардчилсан нийгэмд хүлээсэн үүргийн нэг нь юм.  Төрийн бус байгууллага аливаа судалгаа, мониторинг хийхдээ төрийн байгууллагаас зөвшөөрөл авдаг дүрэм журам, процедур байдаггүй бөгөөд төрийн байгууллагуудаас хараат бус, ашиг сонирхлын зөрчилгүйгээр ажиллах ёс зүйн үүрэг хүлээж ажилладаг. |

*Захидал №2*

|  |  |
| --- | --- |
| Албан захидал | Нийгмийн Дэвшил Эмэгтэйчүүд Хөдөлгөөн, 2016-02-20, №93  Хүсэлт хүргүүлэх нь |
| Хэнд | Авлигатай тэмцэх газрын дарга, тэргүүн комиссар, Х.Энхжаргал танаа |
| Захидлын агуулга | “...Авлигатай тэмцэх газар бол бусад төрийн байгууллагуудын хувьд нээлттэй, ил тод ажилладаг, авлигын эсрэг хамтдаа байж чаддагаараа үлгэр дууриал үзүүлж, манлайлж ажилласаар ирсэн... Авлигатай тэмцэх даргын хувьд тус байгууллагын хамтын ажиллагааг илүү өргөжүүлэх чиглэлээр “Олон нийтийн зөвлөл”-өөс гаргасан “Авлигатай тэмцэх, түүнээс урьдчилан сэргийлэх, соён гэгээрүүлэх үйл ажиллагаанд нийт иргэд, иргэний нийгмийн байгууллагууд, олон нийтийн оролцоог улам нэмэгдүүлэх, тэдгээрийн санаачилгыг өрнүүлэх... гэсэн зөвлөмжид та За гэж хариулсан”, тус зөвлөмжид “...нийтийн албанд томилогдохоор нэр дэвшсэн иргэний хувийн ашиг сонирхлын урьдчилсан мэдүүлгийг хянасан талаарх мэдээллийн нээлттэй байдлыг дээд зэргээр хангах” гэсэн асуудал ч мөн багтсан байна” гээд тус мониторингийг хэрэгжүүлэх чиглэлээр хамтран ажиллах боломж олгоно гэдэгт найдаж байна гэжээ. |
| Захидлын хариу | Хариу ирээгүй. |
| Захидлын хариу, гол агуулга | Хариу ирээгүй. |
| Тайлбар дүгнэлт | Татгалзсан хариуг хүлээж авсны дараа бид Авлигатай тэмцэх газрын даргын нэр дээр тусгайлан албан хүсэлтийг дахин явуулсан болно. Тус захидлыг авсны дараа Авлигатай тэмцэх газрын Урьдчилан сэргийлэх соён гэгээрүүлэх хэлтсийн дарга төслийн багийг дуудаж уулзсан бөгөөд харин санхүүжүүлж буй байгууллагаасаа албан хүсэлт ирүүлбэл бид хамтран ажиллах боломжтой гэсний дагуу дараагийн албан бичгийг Нээлттэй Нийгэм Форумаас Авлигатай тэмцэх газарт явуулсан болно. |

*Захидал №3*

|  |  |
| --- | --- |
| Албан захидал | Нээлттэй Нийгэм Форум, 2017-02-02, №08  Мониторингийн ажилд дэмжлэг үзүүлэхийг хүсэх тухай |
| Хэнд | Авлигатай тэмцэх газарт |
| Захидлын агуулга | Нийгмийн Дэвшил Эмэгтэйчүүд Хөдөлгөөний цуврал мониторингийг дэмжиж ажиллаж ирсэн бөгөөд энэ удаагийн “нийтийн алба хашиж байгаа болон тэдгээр албанд томилогдохоор нэр дэвшсэн хүмүүсийн хувийн ашиг сонирхлын мэдүүлэг гаргах үйл явцыг судалж байгаа”-г тэмдэглээд “Нийгэмд авлигыг үл тэвчих соёл тогтоох, авлигаас урьдчилан сэргийлэхэд төр болон төрийн бус байгууллагуудын хамтын хүчин чармайлт нэн чухал болохыг харгалзан ...хэрэгжүүлж буй мониторингод шаардлагатай мэдээллийг гарган өгч дэмжлэг үзүүлнэ үү.” гэжээ. |
| Захидлын хариу | Авлигатай тэмцэх газар, 2017-02-09, №03/1571 |
| Захидлын хариу, гол агуулга | “Авлигатай тэмцэх газрын Судалгаа шинжилгээний алба нь нийтийн албанд томилогдохоор нэр дэвшсэн этгээдийн ХАСУМ-ын 2016 оны мэдээлэлд дүн шинжилгээ хийж, үр дүнг саяхан олон нийтэд мэдээлсэн бөгөөд энэ чиглэлээр дахин тусгайлан мониторинг хийлгэх хэрэгцээ шаардлага одоогоор гараагүй байна. Манай байгууллагын цахим хуудсанд ХАСУМ-тай холбоотой мэдээллийг тухай бүр байршуулж байгаа тул хүссэн мэдээллээ авах боломжтойг Нийгмийн Дэвшил Эмэгтэйчүүд Хөдөлгөөн ТББ-д үүгээр уламжилж байна.” гэжээ. |
| Тайлбар дүгнэлт | Манай байгууллагаас төсвийн хууль тогтоомжийн хэрэгжилт, ил тод байдал, сонгуулийн үйл явц, шийдвэр гаргах үйл явц зэрэг 30-иад удаагийн хэрэгжүүлж байсан мониторингийн төслүүдийн хувьд анх удаа Авлигатай тэмцэх газар арга зүйн болон санхүүгийн хувьд дэмжлэг үзүүлж байгаа байгууллагын “хүсэлтийг авчир” гэсэн шаардлага тавьсан. Төслийн багаас тавьсан хүсэлтийн дагуу Нээлттэй Нийгэм Форум хүсэлт явуулсан боловч мэдээллээ гаргаж өгөхөөс бас дахин татгалзсан. |

*Захидал №4*

|  |  |
| --- | --- |
| Албан захидал | Нийгмийн Дэвшил Эмэгтэйчүүд Хөдөлгөөн, 2017-02-16, №20  Мэдээлэл хүсэх тухай |
| Хэнд | Авлигатай тэмцэх газарт |
| Захидлын агуулга | “...Бид танай байгууллагын цахим хуудсанд нийтлэгдсэн 2016 оны ХАСУМ-ын статистик мэдээлэлтэй танилцсан бөгөөд хуулийн үр дүнг лавшруулан судлах үүднээс “Мэдээллийн ил тод байдал, мэдээлэл авах эрхийн тухай хуулийн 11.1-д заасныг үндэслэн дээрх мэдээнд байгаа “ашиг сонирхлын илт зөрчил үүсэх нөхцөл байдал тогтоогдсон” 42 тохиолдол нь ямар байгууллага, ямар албан тушаал болох, түүнчлэн тухайн албан тушаал дээр урьдчилсан мэдүүлгээ ирүүлсэн хүний овог, нэр зэрэг мэдээллийг тодруулж өгөхийг хичээнгүйлэн хүсье”, “Мэдээллийн ил тод байдал, мэдээлэл авах эрхийн тухай хуулийн 12.1.2-т заасны дагуу албан бичгээр хариуг авах хүсэлтэй байна...” |
| Захидлын хариу | Авлигатай тэмцэх газар, 2017-04-03, №05/3050  Хариу хүргүүлэх тухай |
| Захидлын хариу, гол агуулга | “...Авлигын эсрэг хуулийн 12 дугаар зүйл, Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуулийн 25 дугаар зүйлд зааснаар албан тушаалтны хувийн ашиг сонирхол, хөрөнгө, орлогын мэдүүлгийн зарим асуудал нь хувь хүний нууцтай хамааралтай бөгөөд Хувь хүний нууцын тухай хуулиар зохицуулагддаг болно”, “Иймд танай байгууллагын албан бичигт дурдсан асуудлын хүрээнд холбогдох мэдээллийг хүргүүлэх боломжгүйг үүгээр мэдэгдэж байна” гэжээ. |
| Тайлбар дүгнэлт | Кейсийн судалгаа хийх зорилгоор ийм хүсэлт гаргасан боловч хүлээж авахаас татгалзсан. Татгалзах үндэслэлээ болгосон хуулийн заалт болох Авлигын эсрэг хуулийн 12 дугаар зүйл “Захидал харилцааны нууцлал” гэсэн хэсэгт, мөн Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуулийн 23.2-д “...хөрөнгө орлогын мэдүүлгийг хэрхэн бөглөх талаар Авлигатай тэмцэх газарт хандаж гаргасан захидал, хүсэлт, асуулт, тэдгээрт өгсөн хариулт, зөвлөгөө нь хувь хүний нууцад хамаарах бөгөөд...” гэжээ. Мөн тус хуулийн 25.1-д “албан тушаалтны хувийн ашиг сонирхлын мэдүүлэг нээлттэй байна” гэжээ. Тэгэхээр татгалзсан үндэслэл нь болгосон заалт нь хамаарахгүй байна.  Түүнчлэн, манай байгууллага авлига, ашиг сонирхлын зөрчлийн асуудлаар олон төсөл, хөтөлбөрүүд хэрэгжүүлж ажилласан бөгөөд мониторингийн хүрээнд мэдээлэл олж авахдаа, түүнийг тайлан судалгааны баримтад ашиглахдаа байгууллагын болон хувь хүний нууцыг задруулахгүй байх, байгууллага, албан тушаалтны нэр, шийдвэрүүдийг тусгайлан кодлож ашиглах зэргээр ажиллаж ирсэн болно.  Төслийн багаас Мэдээллийн ил тод байдал, Мэдээлэл авах эрхийн тухай хуулийг үндэслэн хүсэлт гаргасан бөгөөд 11 дүгээр заасан мэдээлэл авах эрх, цаашлаад Үндсэн хуулийн 16.17-д “төр, түүний байгууллагаас хууль ёсоор тусгайлан хамгаалбал зохих нууцад хамаарахгүй асуудлаар мэдээлэл хайх, хүлээн авах эрхтэй” гэсэн заалтыг зөрчихөд хүргэж байна. |

Иймд төслийн багаас аргачлалаа өөрчилж, баримт бичигт дүн шинжилгээ хийх аргыг голчлон ашиглан Авлигатай тэмцэх газрын албан ёсны мэдээллийн вэб хуудас болон жилийн ажлын тайлан, энэ чиглэлээрх эрх зүйн баримт бичгийг судлан энэхүү тайлангийн эх сурвалж болгон ашигласан болно. Бүлгийн болон ганцаарчилсан ярилцлага, кейсийн судалгааны аргыг ашиглахаар төлөвлөсөн боловч ийм боломж тус мониторингийн хүрээнд олдоогүй юм.

**ХОЁРДУГААР ХЭСЭГ. МОНИТОРИНГИЙН ДҮН**

Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуулиар хувийн ашиг сонирхлын урьдчилсан мэдүүлэгтэй холбоотой дараах нийтлэг харилцааг зохицуулсан байна. Үүнд,

1. Төрийн албанд томилогдохоор нэр дэвшсэн этгээд хувийн ашиг сонирхлын урьдчилсан мэдүүлэг гаргах, ингэхдээ үнэн зөв гаргах, үнэн зөв тайлбарлах үүрэгтэй. /хуулийн 23.2, 26.8/
2. Нийтийн албанд томилогдохоор нэр дэвшсэн этгээдийн хувийн ашиг сонирхлын урьдчилсан мэдүүлгийг томилох эрх бүхий албан тушаалтан хүлээн авч, Авлигатай тэмцэх газарт хүргүүлэх /хуулийн 23.5/
3. Авлигатай тэмцэх газар үүнийг ажлын 10 өдрийн дотор хянан үзээд сонирхлын зөрчил үүсэх, эсэх талаар дүгнэлт гаргаж, томилох эрх бүхий албан тушаалтанд мэдэгдэх, илт ашиг сонирхлын зөрчил үүсэж байвал томилохоос татгалзах /хуулийн 23.6, 23.7/.

Нэг. Хувийн ашиг сонирхлын урьдчилсан мэдүүлэг, гаргах этгээд?

|  |
| --- |
| 23.1.Энэ хуулийн 4.1-д заасан нийтийн алба хашиж байгаа болон тэдгээр албанд томилогдохоор нэр дэвшсэн этгээд хувийн ашиг сонирхлын мэдүүлэг гаргах бөгөөд шаардлагатай тохиолдолд Улсын Их Хурлын Хууль зүйн байнгын хороо Авлигатай тэмцэх газрын саналыг үндэслэн хувийн ашиг сонирхлын мэдүүлэг гаргах албан тушаалын жагсаалтыг батална.  *Сонирхлын зөрчлийн тухай хуулиас* |

Энэ зохицуулалтаас харахад хувийн ашиг сонирхлын урьдчилсан мэдүүлгийг Сонирхлын зөрчлийн тухай хуулийн үйлчлэлд хамаарах буюу тус хуулийн 4.1-д заасны дагуу “томилогддог” дараах этгээд гаргахаар байна.

* Төрийн улс төрийн, захиргааны, тусгай албаны удирдах болон гүйцэтгэх албан тушаалтан
* Төрийн үйлчилгээний албаны удирдах албан тушаалтан болон ерөнхий нягтлан бодогч, ахлах нягтлан бодогч
* Төрийн болон орон нутгийн өмчит, төрийн болон орон нутгийн өмчийн оролцоотой хуулийн этгээдийн удирдах болон компанийн эрх бүхий албан тушаалтан
* Олон нийтийн радио, телевизийн Үндэсний зөвлөлийн дарга, гишүүн, ерөнхий захирал
* Эрх бүхий байгууллагаас баталсан жагсаалтад заасан албан тушаалтан.

Түүнчлэн, нийтийн албанд анх удаа томилогдож байгаа этгээд төдийгүй өмнө ажиллаж байгаад албан тушаал, эрхлэх асуудлын чиг үүрэг нь өөрчлөгдөх тохиолдол бүрт хувийн ашиг сонирхлын урьдчилсан мэдүүлгийг гаргах ёстой байна. Энэ талаар Хууль зүйн байнгын хорооны “Албан тушаалтны хувийн ашиг сонирхлын мэдүүлэг болон хөрөнгө орлогын мэдүүлгийг бүртгэх, хянах, хадгалах журам”-ын 3.6 дахь хэсэгт “Хувийн ашиг сонирхлын мэдүүлэг болон хөрөнгө орлогын мэдүүлэг гаргах албан тушаалд томилогдох этгээд, цаашид тухайн байгууллагын зохион байгуулалтын нэгж дотроо ажлын байрны тодорхойлолт, эрхлэх асуудлын чиг үүрэгт нь өөрчлөлт орсны улмаас шилжүүлэн болон сэлгэн томилох, туршилтын хугацаагаар, Төрийн албаны тухай хуулийн хүрээнд тухайн албан тушаалын албан үүргийг түр орлон гүйцэтгэгчээр мэдүүлэг гаргах албан тушаалд томилогдохдоо хувийн ашиг сонирхлын урьдчилсан мэдүүлгийг томилох эрх бүхий байгууллага, албан тушаалтан хүлээн авч, холбогдох баримт бичгийн хамт Авлигатай тэмцэх газарт нэн даруй хүргүүлнэ” гэжээ.

Манай улсад нийт 186.458 төрийн албан хаагч байдгаас 2016 оны байдлаар 21 хувь нь буюу 39583 төрийн албан хаагч нь хувийн ашиг сонирхлын болон хөрөнгө орлогын мэдүүлэг гаргагч байна. Эдгээрээс 12.181 буюу 30 хувь нь төрийн захиргааны албан тушаалтан, 12047 буюу 30 хувь нь төрийн тусгай албан тушаалтан, 7515 буюу 18 орчим хувь нь улс төрийн албан тушаалтан, 4226 буюу 11 хувь нь төрийн үйлчилгээний албан тушаалтан, 269 буюу 0.7 хувь нь төрийн өндөр албан тушаалтан, 3612 буюу 9 хувь нь төрийн болон төрийн өмчийн оролцоотой аж ахуйн нэгжийн удирдах болон бусад албан тушаалтан байна[[1]](#footnote-1). Хувийн ашиг сонирхлын болон хөрөнгө орлогын мэдүүлэг гаргагч этгээд нь нийтийн албанд орох, шилжин томилогдох, албан тушаалын ангилал, зэрэглэл дэвших эсвэл буурах тохиолдолд урьдчилсан мэдүүлэг гаргадаг тул манай улсын хэмжээгээр нийтдээ 39583 албан тушаалтан хувийн ашиг сонирхлын урьдчилсан мэдүүлэг гаргадаг гэсэн үг юм.

Хувийн ашиг сонирхлын урьдчилсан мэдүүлгийг хянуулахаар ирүүлсэн шалтгааныг 2015-2016 оноор дор харьцуулж харууллаа.

|  |  |  |
| --- | --- | --- |
| Мэдүүлгийг хянуулахаар ирүүлсэн шалтгаан | 2015 он | 2016 он |
| Нийтийн албанд шинээр томилогдсон | 850 | 1895 |
| Албан тушаалын ангилал, зэрэглэл дэвшсэн | 2006 | 4050 |
| Албан тушаалын ангилал, зэрэглэл буурсан | 26 | 103 |
| Шилжин томилогдсон | 2575 | 3758 |
| Зөрчлийг арилгаж дахин томилогдохоор нэр дэвшсэн | 236 | 34 |
| Эрхлэх асуудлын чиг үүрэг өөрчлөгдсөн | 956 | 1134 |
| Бусад | 1044 | 866 |
| ДҮН | 7893 | 11840 |

Эндээс харахад 2016 онд нийтийн албанд шинээр томилогдсон албан тушаалтан өнгөрсөн оноос 2 дахин их буюу 1895, албан тушаалын ангилал зэрэглэл дэвшсэн 2 дахин их буюу 4050, буурсан нь 4 дахин их буюу 103, шилжин томилогдсон нь 1.5 дахин их буюу 3758 байна.

Авлигатай тэмцэх газар 2015 онд 7893 урьдчилсан мэдүүлэг хүлээн авч байсан бол 2016 онд 11840 болж 66 хувиар өссөн дүнтэй байна. Зөвхөн 2016 оны байдлаар хувийн ашиг сонирхлын урьдчилсан мэдүүлгийг хянуулахаар ирсэн шалтгаан, нөхцөлийг авч үзвэл шинээр томилогдож байгаа нь 1895, албан тушаалын ангилал зэрэглэл дэвшсэн 4050, буурсан 103, шилжин томилогдсон 3758, эрхлэх асуудлын чиг үүрэг өөрчлөгдсөн 1134 тохиолдол байна. Эндээс харахад 2015 онд хувийн ашиг сонирхлын болон хөрөнгө орлогын мэдүүлэг хянуулдаг нийт төрийн албан тушаалтнуудын бараг 20 орчим хувь, 2016 онд 30 орчим хувьд өөрчлөлт орсон байгаа юм. Энэ нь хэдийгээр 2016 он сонгуулийн жил байсан ч сонгуулийн үр дүнгээр өөрчлөгдөх боломжтой албан тушаалтнуудын тооноос 2 дахин илүү байна. 2008 онд Төрийн албаны тухай хуульд өөрчлөлт төрийн албыг улс төрийн намын харьяалалгүй болгосон ч бодит байдал дээр төрийн алба улс төрийн хараат байдалтай хэвээр байгааг эдгээр тоо баримт харуулж байна.

Сонирхлын зөрчлийн тухай хуулиар хувийн ашиг сонирхлын мэдүүлгийг гаргаж буй этгээдэд дараах үүрэг оногдуулсан нь урьдчилсан мэдүүлэг гаргаж буй албан тушаалтанд ч мөн хамаардаг байна.

|  |
| --- |
| 23.2.Мэдүүлэг гаргагч хувийн ашиг сонирхлын мэдүүлгээ өөрөө үнэн зөв гаргах үүрэгтэй.  26.8.Мэдүүлэг гаргагч хувийн ашиг сонирхлын мэдүүлгээ бодитой, үнэн зөв тайлбарлах үүрэгтэй.  *Сонирхлын зөрчлийн тухай хуулиас* |

Хоёр.Хувийн ашиг сонирхлын урьдчилсан мэдүүлгийг

хэрхэн гаргах вэ?

|  |
| --- |
| 23.5.Нийтийн албанд томилогдохоор нэр дэвшсэн этгээдийн хувийн ашиг сонирхлын урьдчилсан мэдүүлгийг томилох эрх бүхий байгууллага, албан тушаалтан хүлээн авч Авлигатай тэмцэх газарт хүргүүлнэ.  *Сонирхлын зөрчлийн тухай хуулиас* |

Тус хуулиар нийтийн албанд томилогдохоор нэр дэвшиж буй этгээдийн урьдчилсан мэдүүлгийг томилох эрх бүхий байгууллага, албан тушаалтан нь гаргуулан авч, Авлигатай тэмцэх газарт холбогдох баримт бичгүүдийн хамтаар хүргүүлэх ажлыг зохион байгуулдаг байна.

Нийтийн албанд томилогдохоор нэр дэвшсэн этгээд хувийн ашиг сонирхлоо дараах асуудлын хүрээнд мэдүүлдэг байна.

* Мэдүүлэг гаргагчийн талаарх мэдээлэл /овог нэр, нас хүйс, сүүлийн 2 жилийн ажил эрхлэлтийн байдал гэх мэт/
* Гэр бүлийн байдал /хэн, регистрийн дугаар, ямар албан тушаалтай, хаана ажилладаг гэх мэт/
* Хувийн ашиг сонирхол /мэдүүлэг гаргагчтай хамаарал бүхий, мөн нэгдмэл сонирхолтой этгээдийн тухай, гишүүнчлэлийн тухай гэх мэт/.

Нийтийн албанд томилогдохоор нэр дэвшсэн этгээдийн хувийн ашиг сонирхлын урьдчилсан мэдүүлгийн маягтыг Хууль зүйн байнгын хороо баталсан бөгөөд дараах бүрдэл хэсгүүдтэй байна.

|  |  |
| --- | --- |
| 1.Мэдүүлэг гаргагчийн талаарх мэдээлэл | * Ургийн овог: * Эцэг (эх)-ийн нэр: * Нэр: * Регистрийн дугаар: * Төрсөн он, сар, өдөр: * Иргэний үнэмлэхийн дугаар: * Төрсөн аймаг, хот:, сум, дүүрэг:, төрсөн газар: * Оршин суугаа газрын хаяг: * Гар утас: гэрийн утас: цахим шуудангийн хаяг: * Урьд нийтийн албанд ажиллаж байсан эсэх /ямар байгууллагад/:, албан тушаал: * Сүүлийн хоёр жилийн ажил эрхлэлт: * Нийтийн албаны аль байгууллага, албан тушаалд томилогдохоор нэр дэвшсэн: * Нэр дэвшсэн нийтийн алба /төрийн байгууллага/, түүний салбар, нэгжийн үйл ажиллагаатай хамааралтай худалдаа, үйлдвэр, үйлчилгээ эрхэлж байсан эсэх: |
| 2.Мэдүүлэг гаргагчийн гэр бүлийн байдал | Эхнэр, нөхөр, хамтран амьдрагч, хүүхэд, эцэг, эхийн   * Эцэг /эх/-ийн нэр: * Регистрийн дугаар: * Төрсөн газар, үндсэн захиргаа: * Эрхэлж байгаа ажил, албан тушаал: * Ажиллаж байгаа байгууллага, сурч байгаа сургууль, оршин суугаа хаяг: |
| 3.Хувийн ашиг сонирхол | * Мэдүүлэг гаргагчтай хамаарал бүхий этгээд: * Мэдүүлэг гаргагчтай нэгдмэл сонирхолтой этгээд: * Гишүүнчлэл, хуулийн этгээдийн удирдах зөвлөлийн гишүүн: * Төлөөлөл хэрэгжүүлсэн байдал: * Нэр дэвшсэн нийтийн алба, байгууллагад ажилладаг, түүний эрхлэх асуудал, харьяалах нутаг дэвсгэрт байгаа хамаарал бүхий этгээд: |

Хувийн ашиг сонирхлын урьдчилсан мэдүүлэгт дараах баримт бичгийг хавсаргах ёстой. Үүнд,

* Төрийн албан хаагчийн анкет
* Ял шийтгэлгүй эсэх талаархи тодорхойлолт
* Хуулийн этгээдийн үүсгэн байгуулагч, хөрөнгө оруулагчийн талаарх лавлагаа
* Бусад шаардлагатай баримт бичиг.

Гурав. Хувийн ашиг сонирхлын урьдчилсан мэдүүлгийг

хэрхэн хянан шалгадаг вэ?

|  |
| --- |
| 23.6.Авлигатай тэмцэх газар нийтийн албанд томилогдохоор нэр дэвшсэн этгээдийн хувийн ашиг сонирхлын урьдчилсан мэдүүлгийг ажлын 10 өдөрт багтаан хянан үзээд тухайн албан үүргийг хэрэгжүүлэхэд ашиг сонирхлын зөрчил үүсэх эсэх талаарх томилох эрх бүхий байгууллага, албан тушаалтанд мэдэгдэнэ.  *Сонирхлын зөрчлийн тухай хуулиас* |

Энэ нь нийтийн албанд хэнийг томилох, томилсны дараа ашиг сонирхлын зөрчил үүсэх эсэх талаар тухайн албан тушаалтныг томилох байгууллага, албан тушаалтан мэргэжлийн байгууллага буюу Авлигатай тэмцэх газрын саналыг авах явдал. Нөгөө талаас нийтийн албанд нэр дэвшсэн этгээдийг тухайн албан үүргийг хэрэгжүүлэхэд ашиг сонирхлын зөрчил үүсэх эсэх талаар хяналт шалгалт явуулж томилох эрх бүхий байгууллага, албан тушаалтанд мэдэгдэж байх үүргийг Авлигатай тэмцэх газар хуулиар хүлээж байгаа гэж ойлгож болно.

Хуулийн дээрх заалт болон АТГ-ын даргын 2013 оны 5 дугаар сарын 22-ны өдрийн а\58 тоот тушаал болох “Хяналт шалгалтын журам”-ын 4 дүгээр зүйлд заасны дагуу хянах ажиллагаа хийгддэг байна. Тус журмын 2.2-д зааснаар нийтийн албанд томилохоор нэр дэвшсэн этгээдийн хувийн ашиг сонирхлын урьдчилсан мэдүүлгийг хянах, шалгах ажиллагааг Хяналт шалгалт, дүн шинжилгээний хэлтсийн Хяналт шалгалтын алба гүйцэтгэдэг. Үүнд,

* Хяналт шалгалтын албаны ажилтан урьдчилсан мэдүүлгийг хянахаар хүлээн аваад эхлээд баримт бичгийн бүрдлийг хангах ажил хийнэ. Хуульд заасан шаардлага хангаагүй баримт бичиг ирүүлэх, холбогдох материалыг дутуу ирүүлсэн холбогдох этгээдэд мэдэгдэж бүрдлийг хангуулна. Урьдчилсан мэдүүлгийг хянах хуульд заасан хугацаанд бүрдлийг хангаагүй бол ирүүлсэн материалыг буцаана.
* Урьдчилсан мэдүүлгийн иж бүрдлийг шалгасны дараа хүлээн авсан ажилтан нэр дэвшсэн этгээд тухайн албан үүргийг гүйцэтгэхэд ашиг сонирхлын зөрчил үүсэх эсэх талаар үндэслэл бүхий дүгнэлт, санал тусгасан танилцуулга бичиж, ахлах ажилтан, алба, хэлтсийн даргаар шийдвэрлүүлсний дараа томилох эрх бүхий байгууллага, албан тушаалтанд хариу хүргүүлнэ.
* Урьдчилсан мэдүүлгийг хянан шалгах явцад нэр дэвшсэн этгээдээс тодруулга, тайлбар авах боломжтой.
* Урьдчилсан мэдүүлгийн хяналт шалгалтын ажлын хүрээнд бүртгэл, хяналтын байгууллагуудаас мэдээлэл, лавлагаа гаргуулан авдаг.

2013-2016 оны байдлаарх Авлигатай тэмцэх газрын хүлээн авсан болон хянан шийдвэрлэсэн урьдчилсан мэдүүлгийн тоон үзүүлэлт.

|  |  |  |
| --- | --- | --- |
| Он | Нийт хүлээн авсан ХАСУМ-ийн тоо | Хянан шийдвэрлэсэн ХАСУМ-ийн тоо |
| 2013 он | 10.490 | 10.338 |
| 2014 он | 13.226 | 12.940 |
| 2015 он | 8283/7893[[2]](#footnote-2) | 8.119 |
| 2016 он | 11998 | 11.504 |
| НИЙТ ДҮН | 43.997 | 42.901 |

2016 оны жилийн эцсийн байдлаар Авлигатай тэмцэх газар 11.988 этгээдийн хувийн ашиг сонирхлын урьдчилсан мэдүүлгийг хүлээн авснаас 11.504 буюу 96 хувийг хянан шийдвэрлэсэн байна. Хянан шалгасан мэдүүлгээс ашиг сонирхлын зөрчил үүсэж болохуйц нөхцөл байдлыг тогтоож, анхааруулсан нийт 790, хууль журамд заасан шаардлага хангаагүй гэсэн үндэслэлээр 740 мэдүүлгийг буцаан хүргүүлсэн. Мөн урьдчилсан мэдүүлгийг хянуулахгүйгээр хууль зөрчин томилсон 132 тушаал, шийдвэрийг хүчингүй болгож, 39 нэр дэвшигчийг тухайн албан үүргийг хэрэгжүүлэхэд илт ашиг сонирхлын зөрчил үүсэх нөхцөл байдал бий болсон талаарх дүгнэлтийг холбогдох байгууллагад хүргүүлсэн[[3]](#footnote-3). Томилсон тушаал, захирамжийг хүчингүй болгуулах, хууль журам зөрчсөн, хуулийн үйлчлэлд хамаарахгүй, томилох эрх бүхий албан тушаалтнаас ирүүлээгүй, ажлын байрны тодорхойлолт болон хуульд заасан шаардлага хангаагүй, холбогдох материал дутуу, ангилал зэрэглэл хамаарахгүй зэрэг үндэслэлээр хувийн ашиг сонирхлын урьдчилсан мэдүүлгийг буцаадаг байна.

2013-2016 оны байдлаарх Авлигатай тэмцэх газрын урьдчилсан мэдүүлгийг хянаад гаргасан шийдвэрийн тоон үзүүлэлт.

|  |  |  |  |
| --- | --- | --- | --- |
| Үзүүлэлт | 2013 он | 2014 он | 2015 он |
| Хянаж хариу хүргүүлсэн мэдүүлгийн тоо | 10.338 | 12.940 | 8.119 |
| Албан үүргийг гүйцэтгэхэд ашиг сонирхлын зөрчил үүсэх нөхцөл байдал тогтоогдоогүй | 6806 | 8977 | 7529 |
| Албан үүргийг гүйцэтгэхэд илт ашиг сонирхлын зөрчил үүссэн талаар дүгнэлт гаргаж хүргүүлсэн | 52 | 162 | 38 |
| Албан үүргийг гүйцэтгэхэд ашиг сонирхлын зөрчил үүсэх нөхцөл байдлыг тогтоож, анхааруулсан | 3160 | 3344 | 442 |
| Урьдчилсан мэдүүлгийг хянуулахгүйгээр томилсон хууль бус шийдвэрийг хүчингүй болгож шийдвэрлэсэн | 320 | 457 | 110 |

2015 онд урьдчилсан мэдүүлэг гаргагчийн тоо 2013-2014 оныхоос ийнхүү буурсан нь 2014 оны 12 дугаар сарын 23-ны өдрийн Улсын Их Хурлын Хууль зүйн байнгын хорооны 20 дугаар тогтоолоор “Албан тушаалтны хувийн ашиг сонирхлын мэдүүлэг болон хөрөнгө орлогын мэдүүлгийг бүртгэх, хянах, хадгалах журам”-д нэмэлт өөрчлөлт орж, хувийн ашиг сонирхлын мэдүүлэг гаргах нэр дэвшигчдийн хамрах хүрээ багассантай холбоотой байна.

Дөрөв.Хувийн ашиг сонирхлын урьдчилсан мэдүүлгийг

хянан шалгасны үр дүнг хэрхэн авч үзэх вэ?

|  |
| --- |
| 23.7.Нийтийн албанд томилогдохоор нэр дэвшсэн этгээд тухайн албан үүргийг гүйцэтгэхэд илт ашиг сонирхлын зөрчил үүсч болох нь тогтоогдсон бол түүнийг тухайн албанд томилох эрх бүхий байгууллага, албан тушаалтан томилохоос татгалзах үүрэгтэй.  *Сонирхлын зөрчлийн тухай хуулиас* |

Хяналт шалгалтын алба урьдчилсан мэдүүлгийг хянан үзээд дараах шийдвэрийн аль нэгийг гаргана. Үүнд,

* Тухайн албан үүргийг гүйцэтгэхэд ашиг сонирхлын зөрчил үүсэх нөхцөл байдал тогтоогдоогүй бол томилох эрх бүхий этгээдэд энэ тухай хариуг албан бичгээр хүргүүлнэ.
* Тухайн албан үүргийг гүйцэтгэхэд илт ашиг сонирхлын зөрчил үүсэх нөхцөл байдал тогтоогдоогүй боловч өөрийн хамаарал бүхий болон нэгдмэл сонирхолтой этгээдтэй холбогдох аливаа үйл ажиллагаанд оролцох зэрэг тодорхой тохиолдолд ашиг сонирхлын зөрчил үүсэх магадлал тогтоогдвол томилох эрх бүхий албан тушаалтанд энэ талаар заавал мэдэгдэж, анхааруулна.
* Тухайн албан үүргийг гүйцэтгэхэд илт ашиг сонирхлын зөрчил үүсэх нөхцөл байдал тогтоогдвол томилох эрх бүхий этгээдэд мэдэгдэж, томилохоос татгалзахыг анхааруулах ба хэрэгжилтэд хяналт тавина. Нэр дэвшсэн этгээд хувийн ашиг сонирхлоо худал мэдүүлсэн нь тогтоогдвол “ашиг сонирхлын зөрчилтэй нөхцөл байдал”-д тооцно.

2015-2016 онуудад хувийн ашиг сонирхлын урьдчилсан мэдүүлгийг хянан үзэж, хариу хүргүүлсэн байдлыг харьцуулж харуулбал дараах байдалтай байна.

|  |  |  |
| --- | --- | --- |
| Хянан үзэж хариу хүргүүлсэн байдал | 2015 он | 2016 он |
| Ашиг сонирхлын зөрчил үүсээгүй | 6683 | 10235 |
| Ажлын байрны тодорхойлолт болон хуульд заасан шаардлага хангаагүй | 177 | 254 |
| Ашиг сонирхлын зөрчил үүсэх нөхцөл байдал бий болсныг анхааруулсан | 150 | 254 |
| Ангилал, зэрэглэл хамаарахгүй | 273 | 95 |
| Ашиг сонирхлын зөрчилтэй нөхцөл байдлыг тогтоож анхааруулсан | 116 | 164 |
| Ашиг сонирхлын илт зөрчил үүсэх нөхцөл байдал тогтоогдсон | 38 | 42 |
| Бусад /материал дутуу, хуулийн үйлчлэлд хамаарахгүй гэх мэт/ | 455 | 652 |

Хэдийгээр Авлигатай тэмцэх газар дүгнэлт гаргах боловч тухайн албан тушаалтныг томилох эрх нь энэ байгууллагад байхгүй. Өөрөөр хэлбэл, нийтийн албанд хэнийг томилох, томилсны дараа ашиг сонирхлын зөрчил үүсэх эсэх, хэрэгжүүлэх албан үүрэг нь тухайн этгээдийн хувийн ашиг сонирхолтой харшлах эсэх талаар томилох байгууллага, албан тушаалтан нь зөвхөн Авлигатай тэмцэх газрыг “сонсох” чиг үүрэгтэй байна. Гэтэл Авлигатай тэмцэх газар илт ашиг сонирхлын зөрчилтэй байна гэсэн дүгнэлт гаргасан тохиолдолд түүнийг томилохоос татгалзах үүрэг томилох этгээдэд хуулиар ногдсон байна. Гэтэл Авлигатай тэмцэх газар “тухайн албан тушаалтныг томилох нь ил ашиг сонирхлын зөрчил үүсэж байна” гэсэн дүгнэлт гаргасаар байтал түүнийг томилдог байдал байна. Энэ нь гол төлөв Авлигатай тэмцэх газрын хяналт шалгалтын явцад илэрч байгаа бөгөөд энэ талаар эргэж хянадаг, мэдээлдэг тогтолцоо сул, энэ талаар Төрийн албаны зөвлөлийн чиг үүрэг тодорхойгүй, Авлигатай тэмцэх газар, Төрийн албаны зөвлөл хоорондын ажлын уялдаа тааруу байгаатай холбоотой гэж үзэж байна.

|  |
| --- |
| * Авлигатай тэмцэх газрын зүгээс томилох эрх бүхий албан тушаалтанд “Та томилохгүй байх үүрэгтэй шүү, тиймээс та хуулийг хэрэгжүүлж ажиллах нь зүйтэй гэдэг анхааруулга, сэрэмжлүүлгийг өгч байгаа. Өөрөөр хэлбэл, хуулийн 23 дугаар зүйлийн 23.7-д заасны дагуу томилохгүй байх үүргээ хэрэгжүүлэх нь зүйтэй байна гэсэн бичгийг л хүргүүлсэн. Түүнээс биш энэ хүнийг томилохоос татгалзаж байна, тэр хүнийг томилохыг зөвшөөрч байна гэж хэлээгүй.”   *Авлигатай тэмцэх газрын тамгын хэлтсийн дарга З.Баасаннямын хэвлэлд өгсөн ярилцлагаас* |

Хувийн ашиг сонирхлын урьдчилсан мэдүүлэгтэй холбоотой хуулийн хэрэгжилтийн явцад гардаг түгээмэл зөрчлүүд нь хувийн ашиг сонирхлын урьдчилсан мэдүүлэг гаргуулж, холбогдох байгууллагаар хянуулахгүйгээр нийтийн албан тушаалтныг томилох, худал мэдүүлэх, бүрэн гүйцэд мэдүүлэхгүй байх, нэр дэвшигчийн хамаарал бүхий этгээд нь өөрийнх нь эрхлэх асуудлын хүрээнд шууд хамааралтай ажил үйлчилгээ эрхлэх зэрэг зөрчлүүд ихэвчлэн илэрдэг байна.

Тухайлбал,

* Төрийн өмчит компанийн худалдан авалт, ханган нийлүүлэлт хариуцсан захирлаар томилогдох иргэний хувьд өөрийн үүсгэн байгуулсан үйл ажиллагааны чиглэл нэгтэй аж ахуйн нэгжүүдийг мэдүүлээгүй байх
* Соёл урлагийн газрын даргын үүрэг гүйцэтгэгчид нэр дэвшигч нь үүсгэн байгуулсан аж ахуйн нэгжээ мэдүүлээгүйгээс гадна уг компани нь соёл урлагийн арга хэмжээ зохион байгуулах, сурталчлах, уран бүтээлийн зуучийн үйл ажиллагаа явуулдаг байх
* Уул уурхай, хүнд үйлдвэрийн яамны Геологийн бодлогын газрын даргын албан тушаалд томилогдохоор нэр дэвшигчтэй хамаарал бүхий этгээд нь ашигт малтмал олборлох чиглэлээр үйл ажиллагаа явуулдаг компанийн үүсгэн байгуулагч, гүйцэтгэх захирлаар ажилладаг байх
* Гэр бүлийн гишүүн нь газар тариалан, өвс хадлан, фермерийн аж ахуйн чиглэлээр үйл ажиллагаа явуулдаг иргэн Газар тариалангийн бодлогын хэрэгжилтийг зохицуулах газрын даргын албан тушаалд сонгогдох зэрэг нь эрхлэх ажлын нь хүрээнд илт харшаар нөлөөлөх зэрэг эрсдэлтэй гэж үзсэн.
* Зарим нэр дэвшигчийн илэрсэн нөхцөл байдлыг Засгийн газар харгалзан үзэж нэр дэвшигчийг татаж, өөр хүнийг нэр дэвшүүлсэн нь Авлигын эсрэг хууль, Сонирхлын зөрчлийн тухай хуулиар хүлээлгэсэн нийтлэг үүргийг хэрэгжүүлж ажиллах талаар санаачилгатай, авлига, ашиг сонирхлын зөрчлөөс урьдчилан сэргийлэх улс төрийн хүсэл эрмэлзэлтэй байгааг харуулсан сайн жишээ гэж үзэж байна.

|  |
| --- |
| Шигтгээ.  2016 оны 7 дугаар сарын 29-ний өдрийн байдлаар А.Цогцэцэг болон түүний хамаарал бүхий этгээдийн нэр дээр үүсгэн байгуулсан, хувь эзэмшдэг эрүүл мэндийн салбарт хамаарах хуулийн этгээд тогтоогдоогүй. Компани нь өөрийнх нь гүйцэтгэх чиг үүрэгтэй холбоогүй бол тухайн албанд томилогдоход болохгүй зүйлгүй. Өөрөөр хэлбэл, Эрүүл мэндийн сайд эмнэлгийн компанитай байж байгаад томилогдох юм бол энэ нь ашиг сонирхлын зөрчил мөн. Харин уул уурхайн компанитай байх юм бол хуулийн дагуу 30 хоногийн дотор тэр компаниа шилжүүлж өгсөн байх ёстой. Ж.Цолмонгийн хувьд компаниа төрсөн охиндоо өгсөн. Охин нь Ж.Цолмонтой хамаарал бүхий этгээд. Энэ утгаараа нөлөөлж болохуйц нөхцөл байдал байна гэж үзнэ. Ингэж хуульд заасан учраас тэр дагуу дүгнэлт гаргасан. Харин А.Цогцэцэг компанитай байсан боловч лавлагааг шүүж гаргах тухайн цаг үед компаниа худалдсан байсан. Нэг ёсондоо нийтийн ашиг сонирхолд харшаар нөлөөлж болохуйц нөхцөл байдал нь арилсан гэсэн үг. |

Тав.Хувийн ашиг сонирхлын урьдчилсан мэдүүлэгтэй холбоотой өргөдөл, гомдлыг хэрхэн шийдвэрлэх вэ?

|  |
| --- |
| 4.7.Урьдчилсан мэдүүлгийг хянах явцад нийтийн албанд томилогдохоор нэр дэвшсэн тухайн этгээдийн талаар байгууллага, аж ахуйн нэгж, иргэний өргөдөл, гомдол мэдээлэл ирсэн тохиолдолд энэ журмын 6 дугаар зүйлд заасны дагуу шийдвэрлэнэ.  4.8.Урьдчилсан мэдүүлэг нь хянагдсан албан тушаалтан ашиг сонирхлын зөрчилтэй нөхцөл байдалд томилогдсон тухай өргөдөл, гомдол, мэдээлэл ирсэн тохиолдолд энэ журмын 6 дугаар зүйлд заасны дагуу шалгаж шийдвэрлэнэ.  Хяналт шалгалтын журмаас |

Дээрх журмын 6 дугаар зүйлд заасны дагуу Авлигатай тэмцэх газрын Хяналт шалгалт, дүн шинжилгээний хэлтэс, Хяналт шалгалтын алба нь урьдчилсан мэдүүлэгтэй холбоотой өргөдөл, гомдол, мэдээллийг дарга, дэд даргын шийдвэрээр хүлээн авч, Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хуульд нийцүүлэн хяналт шалгалтын ажлыг хийж гүйцэтгэнэ.

2016 оны хагас жилийн байдлаар урьдчилсан мэдүүлгийг хянуулаагүй томилогдсон нийт 129 зөрчлийг илрүүлж, зөрчлийг арилгуулахаар холбогдох байгууллагад зөвлөмж, чиглэлийг хүргүүлснээс 16 албан тушаалтны мэдүүлгийг нөхөн хянуулж, зөрчлийг арилгуулах арга хэмжээг авсан байна. Мөн 199 өргөдөл, гомдол, мэдээллийг хүлээн авснаас 35 буюу 21 хувь нь ашиг сонирхлын зөрчилтэй хууль бус томилгоо, шийдвэр, хууль бус үйлдэл гаргасан талаар гомдол, мэдээлэл эзэлсэн байна. Хувийн ашиг сонирхлын урьдчилсан болон хөрөнгө орлогын мэдүүлгийн өргөдөл, гомдлын хяналт шалгалт, бүрдүүлэлтийн хяналтын талаар нийт 196 /сануулсан 47, цалин бууруулсан 64, албан тушаал бууруулсан 3, ажлаас халсан 9/ албан тушаалтанд хариуцлага тооцуулсан байна.

**Зургаа. Мониторингийн дүгнэлт, зөвлөмж**

Энэхүү мониторингийн дүнд үндэслэн дараах дүгнэлт, зөвлөмжийг гаргаж байна. Үүнд,

1. Тус хуулиар хувийн ашиг сонирхлын урьдчилсан мэдүүлэг гаргах, түүнийг хянах нь нийтийн албанд хэнийг томилох, томилсны дараа ашиг сонирхлын зөрчил үүсэх эсэх талаар тухайн албан тушаалтныг томилох байгууллага, албан тушаалтан мэргэжлийн байгууллага буюу Авлигатай тэмцэх газрын саналыг авдаг. Нөгөө талаас нийтийн албанд нэр дэвшсэн этгээдийг тухайн албан үүргийг хэрэгжүүлэхэд ашиг сонирхлын зөрчил үүсэх эсэх талаар хяналт шалгалт явуулж томилох эрх бүхий байгууллага, албан тушаалтанд мэдэгдэж байх үүргийг Авлигатай тэмцэх газар хуулиар хүлээдэг. Гэтэл Авлигатай тэмцэх газар “илт ашиг сонирхлын зөрчил үүсэх нөхцөл байдал тогтоогдсон”, “ашиг сонирхлын зөрчил үүсэх нөхцөл байдал бий болсныг анхааруулсан” олон тохиолдолд тус дүгнэлт, саналыг авахгүйгээр эрх бүхий байгууллага, албан тушаалтан томилдог практик байсаар байна. Энэ нь хууль хоорондын уялдаа холбоо байхгүй, Төрийн албаны тухай хуульд энэ зохицуулалт орхигдсон байгаатай холбоотой байна гэж үзлээ. Нийтийн албанд шинээр, анх удаа томилогдон орох этгээдийн гаргаж ирүүлдэг хувийн ашиг сонирхлын урьдчилсан мэдүүлэгтэй холбоотой асуудлаар Төрийн албаны зөвлөлийн чиг үүрэг тодорхой бус, Авлигатай тэмцэх газрын гаргаж буй дүгнэлтийн заавал биелэгдэх эрх зүйн ач холбогдол сул, тухайн албан тушаалтныг томилох эрх бүхий этгээд энэ талаар ямар эрх үүрэгтэй байх зохицуулалтыг сайжруулах хэрэгтэй байна. Одоогийн хуулийн зохицуулалтаар энэ механизм тогтолцоо нь оновчтой биш, төрийн албанд олон нийтийн итгэлийг бий болгож, хамгаалах боломж олгохгүй байна гэж үзэж байна.
2. Мониторингийн дүнгээс харахад 39583 төрийн албан хаагч нь хувийн ашиг сонирхлын урьдчилсан мэдүүлэг гаргах ёстой байна. Үүнээс 7515 буюу 18 орчим хувь нь улс төрийн албан тушаалтан байдаг. Авлигатай тэмцэх газар 2015 онд 7893 урьдчилсан мэдүүлэг хүлээн авч байсан бол 2016 онд 11840 болж 66 хувиар өссөн дүнтэй байна. Зөвхөн 2016 оны байдлаар хувийн ашиг сонирхлын урьдчилсан мэдүүлгийг хянуулахаар ирсэн шалтгаан, нөхцөлийг авч үзвэл шинээр томилогдож байгаа нь 1895, албан тушаалын ангилал зэрэглэл дэвшсэн 4050, буурсан 103, шилжин томилогдсон 3758, эрхлэх асуудлын чиг үүрэг өөрчлөгдсөн 1134 тохиолдол байна. Эндээс харахад 2016 онд л гэхэд хувийн ашиг сонирхлын болон хөрөнгө орлогын мэдүүлэг хянуулдаг нийт төрийн албан тушаалтнуудын бараг 30 орчим хувьд өөрчлөлт орсон байгаа юм. Энэ нь хэдийгээр 2016 он сонгуулийн жил байсан ч сонгуулийн үр дүнгээр өөрчлөгдөх боломжтой албан тушаалтнуудын тооноос 2 дахин илүү байна. 2008 онд Төрийн албаны тухай хуульд өөрчлөлт орж төрийн албыг улс төрийн намын харьяалалгүй болгосон ч бодит байдал дээр төрийн алба улс төрийн хараат байдалтай хэвээр байгааг эдгээр тоо баримт харуулж байна.
3. Нийтийн албанд нийтийн болон хувийн ашиг сонирхлыг зохицуулах тухай хууль хэрэгжиж эхлээд богино буюу 3 жил орчим болж байгаа боловч нийтийн албанд нийтийн болон хувийн ашиг сонирхлыг зохицуулж, төрийн албанд олон нийтийн итгэл нэмэгдэхэд тодорхой хэмжээгээр сайн нөлөө үзүүлж байгааг бас тэмдэглэх нь зүйтэй. Гэсэн хэдий ч хувийн ашиг сонирхлын урьдчилсан мэдүүлэг гаргах, түүнийг хянан шийдвэрлэх, хувийн ашиг сонирхлын урьдчилсан мэдүүлгийн эцсийн үр нөлөөг нэмэгдүүлэхэд чиглэсэн хуулийн зохицуулалт зарим талаар дутмаг болон байгаа зохицуулалтын хэрэгжилт тааруу байна. Тухайлбал хувийн ашиг сонирхлын урьдчилсан мэдүүлгийн үйл явцтай холбоотой мэдээллийн ил тод, нээлттэй байдал, хувийн нууцтай хэрхэн холбогдох, түүнийг хэрхэн зохицуулах, энэ талаар иргэд, байгууллага хэрхэн мэдээлэл авах зэрэг тогтолцоог бий болгох хэрэгтэй байна. Түүнчлэн, хувийн ашиг сонирхлын урьдчилсан мэдүүлэгтэй холбоотой Авлигатай тэмцэх газрын гаргаж байгаа дүгнэлтийн эрх зүйн үр нөлөөг нэмэгдүүлэх шаардлагатай байна.
4. Мониторингийн дүнгээс харахад хувийн ашиг сонирхлын урьдчилсан мэдүүлэгтэй холбоотой хуулийн хэрэгжилтийн явцад гардаг түгээмэл зөрчлүүд нь урьдчилсан мэдүүлэг гаргуулж, холбогдох байгууллагаар хянуулахгүйгээр нийтийн албан тушаалтныг томилох, илт ашиг сонирхлын зөрчилтэй гэсэн дүгнэлт гаргасаар байтал томилдог, эсвэл худал мэдүүлэх, бүрэн гүйцэд мэдүүлэхгүй байх, нэр дэвшигчийн хамаарал бүхий этгээд нь өөрийнх нь эрхлэх асуудлын хүрээнд шууд хамааралтай ажил үйлчилгээ эрхлэх зэрэг зөрчлүүд байна.
5. Авлигатай тэмцэх газрын хуулийг хэрэгжүүлэх, төрийн байгууллагын нээлттэй, ил тод байдлыг үлгэр жишээ болж манлайлж ажиллах хүсэлт зориг, эрмэлзэл дутмаг байна гэж үзлээ. Энэхүү мониторингийг хэрэгжүүлэхэд шаардлагатай мэдээллийг гаргаж өгөхгүй, төрийн бус байгууллагын хөндлөнгийн мониторингийг үгүйсгэх, төрийн бус байгууллагуудтай хамтын ажиллагаа өргөжүүлэх чиглэлээр санал санаачилгыг дэмжиж ажиллахгүй, бэрхшээл учирч байгаа нь энэ мониторингийн үр дүнгээр харагдлаа.

1. Энэхүү статистикийг Авлигатай тэмцэх газрын 2016 оны эхний хагас жилийн ажлын тайлангаас авав. [↑](#footnote-ref-1)
2. Авлигатай тэмцэх газрын Судалгаа шинжилгээний албаны дүн мэдээ /Iaac.mn сайт/-аас авсан дүнгээр бол 390 мэдүүлгээр зөрж байна. [↑](#footnote-ref-2)
3. Авлигатай тэмцэх газрын 2016 оны үйл ажиллагааны тайлангаас авав. [↑](#footnote-ref-3)